(9)Comisia obține dovezi că cerințele prevăzute în acordul-cadru sunt îndeplinite, în special prin sprijinul consolidat acordat autorităților de audit. Se emit avize privind concepția și fiabilitatea sistemelor și subsistemelor naționale. În 2017, DG NEAR a efectuat audituri (și/sau monitorizări subsecvente) ale gestiunii indirecte cu țări beneficiare pentru toate cele cinci țări beneficiare ale procesului de gestiune indirectă cu țări beneficiare (IMBC). O societate de audit externă care a fost contractată în 2016 a finalizat câte o evaluare limitată în domeniul tehnologiilor informației și comunicațiilor (TIC) în toate cele cinci țări. Aceste evaluări au fost urmate de elaborarea unor planuri de acțiune în domeniul TIC.

(10)Misiuni de supraveghere în delegații: reprezintă un instrument de gestionare la nivel de directori. Acestea oferă ordonatorului de credite subdelegat asigurări, precum și informații privind capacitatea delegațiilor de a gestiona asistența externă a UE și de a-și atinge obiectivele. Fiecare delegație este vizitată o dată la 2-4 ani.

(11)IAS și CCE: Se efectuează, de asemenea, controale de către organisme de audit extern, IAS și CCE, iar rezultatele acestora pot contribui la consolidarea sistemului de control al direcției generale. Auditurile efectuate de IAS și cele ale CCE - audituri de performanță și declarația de asigurare (DAS) - sunt de asemenea instrumente utile pentru fundamentarea asigurării. În cadrul DAS, Curtea furnizează în fiecare an rata de eroare cea mai probabilă (most likely error — MLE), care oferă o imagine clară asupra modului de funcționare a sistemelor de control.

(12)Validarea locală a sistemului: DG BUDG, care lucrează pentru contabilul Comisiei, examinează atât aspectele legate de funcționarea sistemului informatic, cât și aspectele procedurale ale sistemelor locale ale tuturor direcțiilor generale operaționale, inclusiv ale DG NEAR, pentru a asigura fiabilitatea informațiilor transmise de ordonatorii de credite delegați. Aceste examinări sunt efectuate în conformitate cu articolul 68 din Regulamentul financiar și cu articolul 56 din normele de aplicare. Cu toate că aceste teste sunt efectuate în principal cu scopul de a oferi o asigurare contabilului, un raport de validare pozitiv oferă, de asemenea, un grad de asigurare conducerii DG NEAR privind faptul că sistemele care fac obiectul raportului sunt adecvate în ceea ce privește concepția și funcționează așa cum s-a intenționat. În 2017, DG BUDG a examinat sistemele locale ale DG NEAR pentru estimarea creanțelor și stabilirea sumelor de primit și a restituirilor aferente instrumentelor financiare.

(13)Examinarea calității contabilității: DG NEAR efectuează examinarea anuală a calității contabilității pentru a se asigura că raportul său financiar anual și contribuția sa la conturile consolidate ale Comisiei Europene prezintă o imagine fidelă a activităților sale financiare aferente.

(14)Manuale/Orientări și formare de personal: DG NEAR organizează cursuri de formare pentru personalul său de la sediul central și din delegații în mod regulat, în special cu ocazia Zilelor cooperării și a reuniunilor șefilor departamentelor de finanțe și de operațiuni sau a seminarelor regionale. La începutul anului 2017 a fost finalizat și pus la dispoziția personalului un nou manual de proceduri.

(15)rata erorilor reziduale: Erorile reziduale sunt acele erori care nu au fost detectate de niciun control de prevenire, de detectare și de corecție din cadrul de control existent. Activitatea de sprijin desfășurată pentru măsurarea ratei erorilor reziduale este menită să identifice erorile care nu au fost identificate prin sistemul de control intern și să formuleze concluzii privind eficiența acestuia.